b"\n_START_ARTICLE_\nAuf dem Strom\n_START_SECTION_\nLa m\xc3\xbasica\n_START_PARAGRAPH_\nSchubert va captar aquesta estructura tant formal com de contingut i la va plasmar a la seva m\xc3\xbasica. Les seccions de la m\xc3\xbasica es corresponen amb les del text, tot i que amb una \xc3\xa0mplia participaci\xc3\xb3 instrumental: Schubert hi va afegir una introducci\xc3\xb3 instrumental, interludis instrumentals entre estrofa i estrofa i una coda per a les tres parts. La tonalitat de l'obra \xc3\xa9s mi major. Les estrofes senars estan en aquesta tonalitat, mentre que les parells estan en el relatiu menor. A m\xc3\xa9s a m\xc3\xa9s, Schubert tamb\xc3\xa9 va parar atenci\xc3\xb3 a l'estructura interna de les estrofes. Les segones meitats de les estrofes 1 i 3 estan escrites en mi menor per refor\xc3\xa7ar l'efecte contrastant del text. La segona meitat de l'estrofa 5, per\xc3\xb2, continua sent en mi major, ja que no hi ha cap element d'interrupci\xc3\xb3 al text i d'aquesta manera hi ha una analogia musical per referir-se a la nova esperan\xc3\xa7a que s'entreveu en el poema. En les estrofes parells, amb semiestrofes similars, la m\xc3\xbasica dels versos 1-4 es repeteix en els versos 5-8._NEWLINE_La cinquena estrofa t\xc3\xa9 un tractament textual i musical una mica diferent a les estrofes 1 i 3 perqu\xc3\xa8 el personatge narrador, que \xc3\xa9s el cantant, no mira enrere cap a la terra que ara ja no pot veure, sin\xc3\xb3 cap a les estrelles, on espera veure-hi el rostre de la seva estimada._NEWLINE_La missi\xc3\xb3 del piano \xc3\xa9s b\xc3\xa0sicament la de l'acompanyament. Schubert combina l'acompanyament realitzat amb r\xc3\xa0pids tresets a les estrofes 1, 3 i 5 que simulen el corrent de l'aigua amb la d'acords agitats a les estrofes 2 i 4, que en reforcen el text. La trompa, en canvi, dialoga amb la veu tot comentant-ne el discurs, adornant-lo i fins i tot fent-ne ecos. L'equilibri de les veus \xc3\xa9s molt reeixit, creant un ambient de complicitat entre la veu i la trompa.\n_START_SECTION_\nLes al\xc2\xb7lusions a Beethoven\n_START_PARAGRAPH_\nDiverses caracter\xc3\xadstiques d\xe2\x80\x99Auf dem Strom semblen portar a la conclusi\xc3\xb3 que, amb aquesta obra, Schubert va retre homenatge al seu admirat Beethoven._NEWLINE_Un aspecte \xc3\xa9s la semblan\xc3\xa7a sentimental entre Auf dem Strom i el cicle de Beethoven An die ferne Geliebte. Totes dues obres tenen semblances textuals: en el cicle de Beethoven el cantant arriba a la seva distant estimada; en el lied de Schubert el cantant finalment troba la mirada de la seva estimada a les estrelles. Per\xc3\xb2 les dues obres tamb\xc3\xa9 tenen semblances musicals. Les codes de les dues obres s\xc3\xb3n molt similars. Totes dues estan elaborades a partir de la repetici\xc3\xb3 dels 4 \xc3\xbaltims versos del text. Tots dos compositors van utilitzar el recurs de la repetici\xc3\xb3 de la melodia inicial de l'obra utilitzant un registre vocal agut i clim\xc3\xa0tic. Beethoven alterna la repetici\xc3\xb3 mel\xc3\xb2dica entre la veu i el piano, i Schubert fa un intercanvi mel\xc3\xb2dic entre els tres instruments (veu, trompa i piano). Tot i aix\xc3\xb2, la repetici\xc3\xb3 mel\xc3\xb2dica que fa Beethoven \xc3\xa9s molt m\xc3\xa9s clara i expl\xc3\xadcita que la que fa Schubert._NEWLINE_Auf dem Strom tamb\xc3\xa9 cont\xc3\xa9 al\xc2\xb7lusions musicals a obres de Beethoven. La m\xc3\xa9s clara de totes \xc3\xa9s la melodia de les estrofes 2 i 4, que \xc3\xa9s una cita de la marxa f\xc3\xbanebre del segon moviment de la Simonia n\xc3\xbamero 3 de Beethoven (l'heroica). Una altra al\xc2\xb7lusi\xc3\xb3 for\xc3\xa7a clara a Beethoven (m\xc3\xa9s a la vista que a l'o\xc3\xafda) la trobem a l'obertura del lied. La melodia de la trompa fa al\xc2\xb7lusi\xc3\xb3 a una melodia, tamb\xc3\xa9 interpretada per trompes, que apareix al pont del principi del quart moviment de la Simfonia n\xc3\xbam. 5 de Beethoven (concretament als compassos 26-36). Tot i que la simfonia est\xc3\xa0 escrita en do i el lied de Schubert est\xc3\xa0 escrit en mi, les notes escrites a la trompa s\xc3\xb3n id\xc3\xa8ntiques. D'aquesta manera, la melodia de Beethoven sona en do i la de Schubert en mi, ja que la trompa d'aquesta \xc3\xbaltima melodia est\xc3\xa0 afinada en mi._NEWLINE_Com s'ha dit anteriorment, cal interpretar el viatge cap al mar que descriu el poema com una representaci\xc3\xb3 de la mort com un viatge mar\xc3\xadtim, on la por inicial a all\xc3\xb2 desconegut d\xc3\xb3na pas a l'esperan\xc3\xa7a. Sembla que Schubert va utilitzar aquest significat per referir-se a la mort de Beethoven._NEWLINE_Aix\xc3\xad doncs, amb aquesta obra, Schubert va retre homenatge a Beethoven component el lied espec\xc3\xadficament pel de l'aniversari de la seva mort (concert que el propi Schubert havia organitzat), utilitzant un poema que aquest havia volgut fer servir i citant-ne la m\xc3\xbasica en diverses ocasions."